Gert van Rooyen se seun vasgetrek | Maroela Media
Gert van Rooyen se seun vasgetrek
Gerhard van Rooyen, 'n seun van die pedofiel Gert van Rooyen, is deur die polisie vasgetrek vir beweerde bedrog.
Sers. Kelebogile Moleko, woordvoerder van die polisie, het gesê Van Rooyen (49), wat glo ook die naam Gerrit Cornelius van Rhyn gebruik, is Donderdagoggend in Potchefstroom in hegtenis geneem. "Sy vrou (49) is ook in hegtenis geneem en hulle is by die Klerksdorp-polisie in aanhouding." Hulle sal Vrydag in die Klerksdorp-landdroshof verskyn op aanklagte van bedrog en diefstal.
Die polisie soek al 'n geruime tydjie na Van Rooyen in verband met verskeie bedrogsake wat teen hom aanhangig gemaak is.
Van Rooyen het glo in Maart 2013 in koerante en op sosiale media advertensies geplaas oor 'n huis wat te huur is. Wanneer mense hom sou kontak, het hy hulle glo gevra om 'n deposito in 'n rekening in te betaal. Hy het glo dan die geld na 'n ander rekening oorbetaal en verdwyn.
In ander gevalle het Van Rooyen glo 'n voertuig verkoop en weer eens voornemende kopers versoek om die geld in 'n rekening in te betaal. In een geval het hy glo 'n persoon oortuig om R12 000 in sy vrou se rekening in te betaal. In 'n ander geval het 'n vrou van Klerksdorp glo R30 000 in sy rekening inbetaal vir 'n motor wat hy wou verkoop.
Van Rooyen is in Maart vanjaar in Gansbaai in die Wes-Kaap in hegtenis geneem. Hy is later op borgtog van R8 000 vrygelaat en beveel om elke Woensdag by die Villieria-polisiestasie in Pretoria aan te meld. Van Rooyen het egter verdwyn.
Van Rooyen word glo met talle sake verbind. Maroela Media verneem die polisie gaan vra dat die sake gesentraliseer word waarna hy na Pretoria gebring sal word.
Ontevredenheid oor 'skokkende' voordele vir raadslede
Verligting wag op motoriste in 2018
Wat ek nie kan verstaan nie, is dat mense so maklik geld oorbetaal vir huise/motors ens wat hulle nog nie eens gesien het nie. Mens gaan kyk mos eers en ontmoet die verkoopspersoon en teken 'n kontrak?